**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS „SAULĖS“ GIMNAZIJOS NUOSTATŲ PATVIRTINIMO**

2024 m. lapkričio 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 3 dalies 1 punktu, Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Plungės rajono savivaldybės taryba n u s p r e n d ž i a:

1. Patvirtinti Plungės „Saulės“ gimnazijos nuostatus (toliau – Nuostatai) (pridedama).
2. Įgalioti Plungės „Saulės“ gimnazijos direktorių arba jam nesat – direktoriaus pavaduotoją ugdymui Birutę Kaveckienę, įregistruoti Nuostatus teisės aktų nustatyta tvarka ir atlikti kitus su šiuo pavedimu susijusius veiksmus.

3. Pripažinti netekusiu galios Plungės rajono savivaldybės tarybos 2020 m. spalio 29 d. sprendimą Nr. T1-222 „Dėl Plungės „Saulės“ gimnazijos nuostatų patvirtinimo“ nuo naujų Nuostatų įregistravimo Juridinių asmenų registre dienos.

Savivaldybės meras

SUDERINTA:

Savivaldybės tarybos narys Algirdas Pečiulis

Savivaldybės vicemeras Žydrūnas Purauskis

Savivaldybės administracijos direktorius Dalius Pečiulis

Savivaldybės administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Švietimo ir sporto skyriaus vedėjas Gintautas Rimeikis

Teisės, personalo ir civilinės metrikacijos skyriaus patarėja Donata Norvaišienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Švietimo ir sporto skyriaus vyr. specialistė Rasa Vilimienė-Jurkė

PATVIRTINTA

Plungės rajono savivaldybės

tarybos 2024 m. lapkričio 28 d.

sprendimu Nr. T1-

**PLUNGĖS „SAULĖS“ GIMNAZIJOS NUOSTATAI**

**I SKYRIUS**

**BENDROSIOS NUOSTATOS**

1. Plungės „Saulės“ gimnazijos nuostatai (toliau – Nuostatai) reglamentuoja Plungės „Saulės“ gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, Mokyklos grupę, tipą, pagrindinę paskirtį, mokymo kalbas ir mokymo formas, vykdomas švietimo programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Mokyklos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Mokyklos oficialusis pavadinimas – Plungės „Saulės“ gimnazija, trumpasis pavadinimas – „Saulės“ gimnazija. Gimnazija įregistruota Juridinių asmenų registre, kodas 191130264.

3. Mokykla įsteigta 1954 metais.

4. Teisinė forma – biudžetinė įstaiga.

5. Priklausomybė – Savivaldybės įstaiga.

6. Savininkas – Plungės rajono savivaldybė, kodas 111104268.

7. Gimnazijos savininko teises ir pareigas įgyvendina Savivaldybės meras, išskyrus tas įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui), ir kitas teises numatytas teisės aktuose.

7.1. Savivaldybės taryba:

7.1.1. tvirtina Gimnazijos nuostatus;

7.1.2. priima sprendimą dėl Gimnazijos reorganizavimo, struktūros pertvarkos ir likvidavimo;

7.1.3. priima sprendimą dėl Gimnazijos filialo steigimo ir jo veiklos nutraukimo;

7.1.4. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.1.5. sprendžia kitus įstatymuose ir Nuostatuose jos kompetencijai priskirtus klausimus.

7.2. Savivaldybės meras:

7.2.1. priima į pareigas ir atleidžia iš jų ar nušalina nuo pareigų Gimnazijos vadovą ir įgyvendina kitas funkcijas, susijusias su Gimnazijos vadovo darbo santykiais, Lietuvos Respublikos darbo kodekso ir kitų teisės aktų nustatyta tvarka;

7.2.2. priima sprendimą dėl Gimnazijos buveinės pakeitimo;

7.2.3. sprendžia kitus įstatymuose ir Gimnazijos nuostatuose jos kompetencijai priskirtus klausimus.

8. Gimnazijos buveinė: Birutės g. 31, LT-90112 Plungė.

9. Institucijos grupė – bendrojo ugdymo mokykla, kodas 3120.

10. Tipas – gimnazija, kodas 3125.

11. Pagrindinė paskirtis – gimnazijos tipo gimnazija. Gimnazija vykdo švietimo, mokslo ir sporto ministro nustatyta tvarka akredituotą vidurinio, pagrindinio ugdymo programos antrąją dalį bei suaugusiųjų pradinio, pagrindinio ir vidurinio ugdymo programas.

12. Mokymo kalba – lietuvių.

13. Mokymosi formos:

13.1. grupinio mokymosi, kodas 40;

13.2. pavienio mokymosi, kodas 50.

14. Mokymo proceso organizavimo būdai: kasdienis, individualus, savarankiškas ir nuotolinis, ugdymosi šeimoje.

15. Vykdomos švietimo programos:

15.1. pagrindinio ugdymo antrosios dalies programa;

15.2. vidurinio ugdymo programa;

15.3. suaugusiųjų vidurinio ugdymo programa;

15.4. neformaliojo švietimo programos.

16. Mokiniams išduodami mokymosi pasiekimus įteisinantys dokumentai, teisės aktų nustatyta tvarka: pagrindinio išsilavinimo pažymėjimas – įgijusiam pagrindinį išsilavinimą; mokymosi pasiekimų pažymėjimas – neįgijusiam pagrindinio, vidurinio išsilavinimo; brandos atestatas ir priedai – įgijusiam vidurinį išsilavinimą.

17. Gimnazija turi bendrabutį. Jo buveinė: Birutės g. 33, LT-90112 Plungė.

18. Gimnazija yra viešasis juridinis asmuo, turintis antspaudą su Savivaldybės herbu ir savo pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, Plungės rajono savivaldybės mero potvarkiais, Administracijos direktoriaus įsakymais, kitais teisės aktais ir šiais Nuostatais.

**II SKYRIUS**

**GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

19. Gimnazijos veiklos sritis – švietimas, kodas 85.

20. Gimnazijos švietimo veiklos rūšys:

20.1. pagrindinė veiklos rūšis – vidurinis ugdymas, kodas 85.31.20;

20.2. kitos švietimo veiklos rūšys:

20.2.1. pagrindinis ugdymas, kodas 85.31.10;

20.2.2. kultūrinis švietimas, kodas 85.52;

20.2.3. kitas, niekur nepriskirtas, švietimas, kodas 85.59;

20.2.4. švietimui būdingų paslaugų veikla, kodas 85.60;

20.2.5. sportinis ir rekreacinis švietimas, kodas 85.51;

20.2.6. švietimui būdingų paslaugų veikla, kodas 85.60;

20.2.7. kūrybinė, meninė ir pramogų organizavimo veikla, kodas 90.0.

21. Kitos ne švietimo veiklos rūšys:

21.1. vaikų poilsio stovyklų veikla, kodas 55.20.20;

21.2. kita apgyvendinimo veikla, kodas 55.90;

21.3. kitų maitinimo paslaugų teikimas, kodas 56.29;

21.4. nuosavo arba nuomojamo nekilnojamojo turto nuoma ir eksploatavimas, kodas 68.20;

21.5. kita žmonių sveikatos priežiūros veikla, kodas 86.90;

21.6. bibliotekų ir archyvų veikla, kodas 91.01;

21.7. kita informacinių technologijų ir kompiuterių paslaugų veikla, kodas 62.09;

21.8. kita pramogų ir poilsio organizavimo veikla, kodas 93.29;

21.9. kitas, niekur nepriskirtas, keleivinis sausumos transportas, kodas 49.39.

22. Gimnazijos tikslas: ugdyti kiekvieno mokinio vertybines orientacijas, leidžiančias tapti doru, siekiančiu žinių, savarankišku, atsakingu, patriotiškai nusiteikusiu žmogumi. Padėti mokiniui įgyti bendrąjį dalykinį, sociokultūrinį, technologinį raštingumą, dorinę, tautinę ir pilietinę brandą. Perteikti mokiniams tautinės ir etninės kultūros pagrindus, Europos ir pasaulio humanistinės kultūros tradicijas ir vertybes, laiduoti sąlygas asmens brandžiai tautinei savimonei, dorovinei, estetinei, mokslinei kultūrai, pasaulėžiūrai formuotis, taip pat garantuoti tautos, krašto kultūros tęstinumą, jos tapatybės išsaugojimą, nuolatinį jos vertybių kūrimą, puoselėti krašto atvirumą ir dialogiškumą. Sudaryti sąlygas mokiniui įgyti demokratijos tradicijas, įkūnijančias pilietinės bei politinės kultūros pagrindus, išplėtoti gebėjimus ir patirtį, būtiną asmeniui, kaip kompetentingam Lietuvos Respublikos piliečiui, Europos ir pasaulinės bendrijos, daugiakultūrės visuomenės nariui, tenkinti suaugusiųjų gyvenimo karjerai būtinų kompetencijų ugdymosi ir mokymosi visą gyvenimą poreikius, padėti asmenims grįžti į nuosekliojo mokymosi sistemą, padedant jiems atstatyti mokymosi motyvaciją, sudarant sąlygas pažinti save, išmokti spręsti gyvenime iškylančias problemas.

23. Gimnazijos uždaviniai:

23.1. teikti pagrindinį ir vidurinį išsilavinimą visiems jo siekiantiems mokiniams, tenkinti mokinių pažinimo, lavinimosi ir saviraiškos poreikius;

23.2. laiduoti programos turinio lankstumą ir variantiškumą, programos turinio ir jo perteikimo būdų dermę, individualizuotos programos ir mokinių poreikių bei gebėjimų, vykdomų programų ir valstybės nustatytų išsilavinimo standartų atitikimą;

23.3. kurti ugdymo turinio reikalavimus atitinkančią materialinę bazę;

23.4. organizuoti socialinę, pedagoginę, psichologinę, specialiąją pedagoginę ar kitą pagalbą teigiamiems mokinių elgesio pokyčiams pasiekti, sudaryti sveikas ir saugias ugdymosi sąlygas, grįsti savo veiklą humanistine ugdymo filosofija ir vertybių sistema.

24. Gimnazija, įgyvendindama jai pavestus uždavinius, vykdo šias funkcijas:

24.1. kuria ir sistemingai atnaujina ugdymo turinį, vadovaudamasi švietimo, mokslo ir sporto ministro tvirtinamomis bendrosiomis programomis, atsižvelgdama į vietos ir Gimnazijos bendruomenės reikmes, taip pat į mokinių poreikius ir interesus;

24.2. rengia pagrindinio ugdymo antrosios dalies ir vidurinio ugdymo programas papildančius bei mokinių poreikius tenkinančius šių programų modulius, neformaliojo mokinių ir suaugusiųjų švietimo programas;

24.3. vykdo mokymo sutartyse sutartus įsipareigojimus, užtikrina geros kokybės švietimą;

24.4. organizuoja mokymosi pagal bendrojo ugdymo programas pasiekimų patikrinimus (ir kitus mokymosi pasiekimų patikrinimo būdus) pagal švietimo, mokslo ir sporto ministro patvirtintas mokymosi pasiekimų patikrinimų programas ir mokymosi pasiekimų patikrinimų organizavimo ir vykdymo tvarkos aprašus, vykdo tarpinius patikrinimus, mokinių pasiekimų tyrimus;

24.5. vykdo brandos egzaminus pagal švietimo, mokslo ir sporto ministro patvirtintą Brandos egzaminų organizavimo ir vykdymo tvarkos aprašą;

24.6. išduoda mokymosi pasiekimus įteisinančius dokumentus, pagal vykdomas programas, švietimo, mokslo ir sporto ministro nustatyta tvarka;

24.7. sudaro palankias veiklos sąlygas veikti mokinių ir jaunimo organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

24.8. sudaro Vaiko gerovės komisiją, kuri organizuoja ir koordinuoja švietimo programų pritaikymą mokiniams, turintiems specialiųjų ugdymosi poreikių, švietimo pagalbos teikimą, rūpinasi saugios ir palankios mokiniams aplinkos kūrimu ir atlieka kitas su vaiko gerove susijusias funkcijas pagal švietimo, mokslo ir sporto ministro nustatytą tvarką;

24.9. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, karjeros ugdymą;

24.10. pagal poreikius apgyvendina bendrabutyje mokinius;

24.11. sudaro galimybę mokiniams naudotis Gimnazijos biblioteka – informaciniu centru, internetu, ugdymo karjeros centro teikiamomis paslaugomis;

24.12. sudaro sąlygas darbuotojų profesiniam tobulėjimui, patirties dalijimuisi;

24.13. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką, draudžia įstaigoje turėti, vartoti alkoholį, tabaką, energetinius gėrimus, elektronines cigaretes ir kitas psichiką veikiančias medžiagas, prekiauti jomis, platinti šia tema nelegalią literatūrą, spaudinius; riboja pašalinių asmenų patekimą į mokyklą;

24.14. kuria ugdymo turinio reikalavimams įgyvendinti reikiamą materialinę bazę, vadovaudamasi švietimo, mokslo ir sporto ministro patvirtintais švietimo aprūpinimo standartais;

24.15. vadovaudamasi mokinių maitinimo mokyklose paslaugų teikimo sutarties nuostatomis, kontroliuoja mokinių maitinimo paslaugų kokybę, asortimentą ir kitų sutarties su paslaugų teikėju sąlygų vykdymą, jei tokia sudaryta;

24.16. rūpinasi mokinių pavėžėjimu, maitinimu, sveikatos priežiūra;

24.17. teikia įvairią informaciją Savivaldybės administracijai jos nustatyta tvarka;

24.18. vykdo švietimo stebėseną, tyrimus, Gimnazijos veiklos įsivertinimą, vidaus kontrolės auditą;

24.19. nusistato Gimnazijos bendruomenės narių elgesio ir etikos normas;

24.20. viešai skelbia informaciją apie Gimnazijos veiklą pagal Bendrųjų reikalavimų valstybės ir savivaldybių institucijų ir įstaigų interneto svetainėms aprašą;

24.21. atlieka kitas įstatymų ir kitų teisės aktų numatytas funkcijas;

24.22. vykdo bazinės rajono ugdymo įstaigos, atliekančios rajono gyventojų Lietuvos Respublikos Konstitucijos pagrindų ir Valstybinės kalbos egzaminavimą, funkcijas.

**III SKYRIUS**

**GIMNAZIJOS TEISĖS IR PAREIGOS**

25. Gimnazija, įgyvendindama jai pavestus tikslus ir uždavinius, atlikdama jai priskirtas funkcijas:

25.1. turi teisę:

25.1.1. parinkti ugdymo(-si) ir mokymo metodus ir mokymosi veiklos būdus, mokymosi modulius, užtikrinančius kokybišką išsilavinimą;

25.1.2. kurti naujus ugdymo(-si), mokymo ir mokymosi modelius, užtikrinančius geros kokybės išsilavinimą;

25.1.3. bendradarbiauti su savo veiklai įtakos turinčiais fiziniais ir juridiniais asmenimis;

25.1.4. Lietuvos Respublikos švietimo, mokslo ir sporto ministerijos nustatyta tvarka vykdyti šalies ir tarptautinius švietimo projektus;

25.1.5. stoti ir jungtis į asociacijas, dalyvauti jų veikloje;

25.1.6. gauti paramą Lietuvos Respublikos įstatymų nustatyta tvarka;

25.1.7. naudotis kitomis teisės aktų suteiktomis teisėmis;

25.1.8. reikalauti iš mokinio tėvų (globėjų, rūpintojų) atsakomybės už materialinės žalos padarymą.

25.2. privalo:

25.2.1. užtikrinti geros kokybės švietimą, ugdymo, mokymo ir švietimo programų vykdymą, mokymo sutarčių sudarymą ir sutartų įsipareigojimų vykdymą;

25.2.2. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką, atvirumą vietos bendruomenei;

25.2.3. teikti informacinę, socialinę pedagoginę, specialiąją pedagoginę ir kitą pagalbą;

25.2.4. vykdyti profesinį informavimą;

25.2.5. informuoti apie vaiko teisių pažeidimus vaiko tėvus (globėjus, rūpintojus);

25.2.6. vykdyti Vaiko minimalios priežiūros priemones;

25.2.7. apie Mokinių elgesio taisyklių pažeidimus, keliančius pavojų mokinių sveikatai ir saugumui, direktorius (jam nesant – direktoriaus pavaduotojas ugdymui ar kitas atsakingas asmuo) informuoja Savivaldybės administraciją ir už vaiko teisių apsaugą atsakingą instituciją.

**IV SKYRIUS**

**GIMNAZIJOS VEIKLOS ORGANIZAVIMAS IR VALDYMAS**

26. Gimnazijos veikla organizuojama pagal:

26.1. direktoriaus patvirtintą Gimnazijos strateginį veiklos planą, kurį yra suderinę Gimnazijos taryba ir Savivaldybės meras ar jo įgaliotas asmuo;

26.2. direktoriaus patvirtintą Gimnazijos metinį veiklos planą, kuriam yra pritarusi Gimnazijos taryba;

26.3. direktoriaus patvirtintą Gimnazijos ugdymo planą, suderintą su Gimnazijos taryba ir Savivaldybės vykdomąja institucija ar jos įgaliotu asmeniu.

27. Gimnazijai vadovauja direktorius, kurio pareigybės aprašymo tvirtinimas ir konkursas dėl priėmimo organizuojami teisės aktų nustatyta tvarka. Direktorius skiriamas penkerių metų kadencijai ir atleidžiamas ar atšaukiamas iš pareigų teisės aktų numatyta tvarka arba kai praranda nepriekaištingą reputaciją ar paaiškėja, kad dalyvaudamas viešame konkurse vadovo pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas. Sprendimą dėl direktoriaus priėmimo į pareigas, jo atleidimo arba atšaukimo iš pareigų priima Savivaldybės meras Lietuvos Respublikos darbo kodekso, Nuostatų ir kitų teisės aktų nustatyta tvarka. Be kitų darbo sutarties pasibaigimo pagrindų, darbo sutartis su direktoriumi taip pat pasibaigia atšaukus jį iš pareigų. Dėl direktoriaus atšaukimo iš pareigų priimamas Savivaldybės mero potvarkis. Gimnazijos direktorius yra tiesiogiai pavaldus ir atskaitingas Savivaldybės merui. Gimnazijos direktorius negali būti Gimnazijoje veikiančių savivaldų narys.

28. Direktorius:

28.1. organizuoja Gimnazijos darbą, įgyvendindamas strateginį Gimnazijos valdymą, kad būtų įgyvendinami įstaigos veiklos tikslai ir atliekamos nustatytos funkcijos;

28.2. vadovauja Gimnazijos strateginio plano ir metinės veiklos plano, švietimo programų rengimui, juos tvirtina, vadovauja jų vykdymui;

28.3. užtikrina, kad biudžetinės įstaigos veikloje būtų laikomasi įstatymų, kitų teisės aktų ir biudžetinės įstaigos nuostatų;

28.4. organizuoja Gimnazijos veiklos įsivertinimą ir stebėseną, analizuoja išteklių būklę;

28.5. Lietuvos Respublikos darbo kodekso ir kitų teisės aktų nustatyta tvarka priima į pareigas ir atleidžia iš jų Gimnazijos darbuotojus, dirbančius pagal darbo sutartį (toliau – darbuotojai), skatina juos, skiria jiems drausmines nuobaudas, atlieka kitas su darbo santykiais susijusias funkcijas;

28.6. nustato Gimnazijos struktūrą ir darbuotojų pareigybių sąrašą ir skaičių;

28.7. nustato Gimnazijos darbuotojų darbo apmokėjimo sistemą, jeigu biudžetinėje įstaigoje nėra sudaryta kolektyvinė sutartis;

28.8. organizuoja Gimnazijos finansinę apskaitą pagal Lietuvos Respublikos finansinės apskaitos įstatymą;

28.9. užtikrina racionalų ir taupų lėšų ir turto naudojimą, Gimnazijos veiksmingos vidaus kontrolės sistemos sukūrimą, jos veikimą ir tobulinimą;

28.10. tvirtina Gimnazijos tikslus, uždavinius, direktoriaus pavaduotojų ugdymui, direktoriaus pavaduotojo ūkiui veiklos sritis, funkcijas ir koordinuoja jų darbą;

28.11. tvirtina mokytojų ir darbuotojų pareigybių aprašymus;

28.12. priima mokinius į Gimnaziją Savivaldybės tarybos nustatyta tvarka, sudaro mokymo sutartis teisės aktų nustatyta tvarka;

28.13. suderinęs su Gimnazijos taryba, nustato mokinių teises, pareigas ir atsakomybę, tvirtina Mokinių elgesio taisykles;

28.14. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Lietuvos Respublikos vaiko teisių apsaugos pagrindų įstatyme;

28.15. Vaiko minimalios ir vidutinės priežiūros įstatymo nustatyta tvarka kreipiasi į Savivaldybės merą dėl minimalios ir vidutinės priežiūros priemonių vaikui skyrimo, pratęsimo, pakeitimo, panaikinimo, sustabdymo ar nutraukimo;

28.16. suderinęs su Gimnazijos taryba, tvirtina Gimnazijos darbo tvarkos taisykles;

28.17. sudaro mokiniams ir darbuotojams saugias ir sveikatai nekenksmingas darbo sąlygas visais su ugdymu, mokymusi ir darbu susijusiais aspektais;

28.18. organizuoja ir koordinuoja Gimnazijos veiklą pavestoms funkcijoms atlikti, uždaviniams įgyvendinti, analizuoja ir vertina Gimnazijos veiklą, materialinius ir intelektinius išteklius;

28.19. kiekvienais metais teikia Gimnazijos bendruomenei ir Gimnazijos tarybai svarstyti bei viešai paskelbia savo metų veiklos ataskaitą. Vadovo metų veiklos ataskaitos struktūrą ir reikalavimus nustato švietimo, mokslo ir sporto ministerija;

28.20. leidžia įsakymus, kontroliuoja jų vykdymą;

28.21. sudaro Lietuvos Respublikos teisės aktų nustatytas komisijas, darbo, projektines ir metodines grupes;

28.22. sudaro Gimnazijos vardu sutartis;

28.23. organizuoja Gimnazijos dokumentų saugojimą ir valdymą teisės aktų nustatyta tvarka;

28.24. valdo, naudoja Gimnazijos turtą, lėšas ir jais disponuoja Lietuvos Respublikos teisės aktų nustatyta tvarka;

28.25. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams – galimybę atestuotis ir organizuoja jų atestaciją švietimo, mokslo ir sporto ministro nustatyta tvarka;

28.26. inicijuoja Gimnazijos savivaldos institucijų sudarymą ir skatina jų veiklą;

28.27. skiria asmenį, organizuojantį mokinių maitinimą ir pavėžėjimą;

28.28. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

28.29. atstovauja Gimnazijai kitose institucijose;

28.30. dalį savo funkcijų teisės aktų nustatyta tvarka gali pavesti atlikti direktoriaus pavaduotojams ugdymui;

28.31. vykdo kitas Lietuvos Respublikos teisės aktuose ir pareigybės aprašyme nustatytas funkcijas;

28.32. rengia ir tvirtina mokinių priėmimo į Gimnazijos bendrabutį tvarką.

29. Gimnazijos direktorius atsako:

29.1. už Lietuvos Respublikos įstatymų ir kitų teisės aktų laikymąsi Gimnazijoje, nustatytų Gimnazijos tikslų ir uždavinių įgyvendinimą, veiklos rezultatus, tinkamą funkcijų atlikimą;

29.2. už demokratinį Gimnazijos valdymą, skaidriai priimamus sprendimus, bendruomenės narių informavimą, personalo kvalifikacijos tobulinimą, sveiką ir saugią Gimnazijos aplinką;

29.3. už bendradarbiavimu grįstus santykius, bendruomenės narių elgesio ir etikos normų laikymąsi;

29.4. už veiksmingą Vaiko minimalios priežiūros priemonių įgyvendinimą;

29.5. asmens duomenų teisinę apsaugą, teikiamų ataskaitų rinkinių ir statistinių ataskaitų teisingumą;

29.6. už viešos informacijos apie Gimnazijos veiklą skelbimą;

29.7. už pagal LR Viešojo sektoriaus atskaitomybės įstatymą teikiamų ataskaitų rinkinių ir statistinių ataskaitų teisingumą.

30. Gimnazijos direktoriaus kasmetinės atostogos, ilgalaikės komandiruotės, nemokamų atostogų metu ar dėl kitų priežasčių jo nebuvimas darbe įforminamas vadovaujantis savininko teises ir pareigas įgyvendinančios institucijos nustatyta tvarka.

31. Gimnazijoje metodinei veiklai organizuoti sudaromos metodinės grupės – mokytojų, socialinę ir psichologinę pagalbą teikiančių specialistų grupės, sudarytos pagal ugdymo sritis ir mokomuosius dalykus. Veiklos organizavimo būdas – susirinkimas. Metodinei grupei vadovauja grupės narių išrinktas pirmininkas. Metodinės grupės skirtos mokytojams kartu su pagalbos specialistais pasirengti mokiniams ugdyti: planuoti ir aptarti ugdymo turinį (programas, mokymo ir mokymosi metodus, kontekstą, mokinių pasiekimų ir pažangos vertinimo būdus, mokymo(-si) ir ugdymo(-si) priemones bei patyrimą, kurį mokiniai sukaupia ugdymo procese), pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas, teikti mokytojų tarybai siūlymus dėl ugdymo turinio formavimo ir ugdymo organizavimo gerinimo ir kartu siekti mokinių ir Gimnazijos pažangos. Sprendimai grupėse priimami paprasta susirinkime dalyvaujančių metodinės grupės narių balsų dauguma atviru balsavimu. Metodinės grupės narys turi vieną balsą. Balsams pasiskirsčius po lygiai sprendimą lemia metodinės grupės pirmininko balsas.

32. Gimnazijoje metodinę veiklą organizuoja metodinė taryba – Gimnazijos metodinių grupių pirmininkus ir aukščiausią kvalifikacinę kategoriją (eksperto) turinčius mokytojus jungianti taryba, vadovaujama tarybos narių išrinkto vadovo, o koordinuoja Gimnazijos direktoriaus pavaduotojas ugdymui. Metodinė taryba nustato mokytojų metodinės veiklos prioritetus, organizuoja ir koordinuoja metodinių grupių veiklą, stebi mokytojų kvalifikacijos tobulinimo procesą, aptaria kvalifikacijos tobulinimo poreikius, esant būtinybei, nustato kvalifikacijos tobulinimo prioritetus, prireikus vertina mokytojų metodinius darbus ir mokytojų praktinę veiklą, skatina pedagoginių inovacijų diegimą Gimnazijoje, teikia Gimnazijos direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo gerinimo.

33. Gimnazijoje veikia klasės vadovų metodinė grupė. Jos nariai yra klasių vadovai. Klasės vadovo veiklą inicijuoja klasės vadovai iš kiekvienos klasių grupės. Klasės vadovų metodinės grupės veiklai vadovauja išrinktas klasių vadovas. Grupės veiklą koordinuoja direktoriaus pavaduotojas ugdymui. Klasės vadovų metodinė grupė užtikrina klasių vadovų bendradarbiavimą, tobulina klasės vadovo darbą teikiant metodinę, informacinę pagalbą, kaip pasirūpinti mokinių gerove, emociniu asmenybės ugdymu, tenkinant mokinių mokymosi mokytis poreikius, siekiant klasių vadovų profesinės kompetencijos augimo, kuriant bendravimo ir bendradarbiavimo kultūrą, įvairina bendravimo ir bendradarbiavimo formas su mokinių tėvais, vykdo pedagoginį švietimą, skatina klasių vadovus kelti kvalifikaciją kursuose, seminaruose, dalytis gerąja patirtimi.

**V SKYRIUS**

**GIMNAZIJOS SAVIVALDA**

34. Gimnazijos taryba yra aukščiausioji Gimnazijos savivaldos institucija, atstovaujanti mokiniams, mokytojams, tėvams (globėjams, rūpintojams) ir vietos bendruomenei. Už savo veiklą Gimnazijos taryba atsiskaito ją rinkusiems Gimnazijos bendruomenės nariams.

35. Gimnazijos taryba sudaroma iš mokinių tėvų (globėjų, rūpintojų), mokytojų, mokinių ir vietos bendruomenės atstovų.

36. Gimnazijos taryba sudaroma lygiomis dalimis iš Gimnazijoje nedirbančių mokinių tėvų (globėjų, rūpintojų) (5), mokytojų (5), mokinių atstovų (5) ir vieno vietos bendruomenės atstovo (deleguoto seniūnaitijos atstovo). Tėvų atstovai renkami slaptu balsavimu Klasių tėvų komitetų atstovų susirinkime, mokytojų atstovai renkami slaptu balsavimu Mokytojų tarybos posėdyje, mokinių atstovai renkami slaptu balsavimu klasių seniūnų tarybos susirinkime. Bendruomenės narį deleguoja Birutės g. – Stoties g. seniūnaitija. Gimnazijos tarybos nariai renkami dvejų metų laikotarpiui. Jei Gimnazijos tarybos nario paskyrimas nutrūksta Gimnazijos tarybos nario įgaliojimams pirma laiko, išrenkamas naujas atstovas, likusiam Tarybos įgaliojimų laikotarpiui, šio punkto nustatyta tvarka. Tarybos narių kadencijų skaičius neribojamas. Gimnazijos tarybos nariu gali būti asmuo, turintis žinių ir gebėjimų, padedančių siekti Gimnazijos strateginių tikslų ir įgyvendinti Gimnazijos misiją. Gimnazijos tarybos nariu negali būti valstybės politikai, politinio (asmeninio) pasitikėjimo valstybės tarnautojai.

37. Gimnazijos tarybos posėdžiai kviečiami ne rečiau kaip du kartus per metus. Posėdžius organizuoja Tarybos pirmininkas. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančiųjų balsų dauguma. Nutarimai, priklausomai nuo svarstomo klausimo, priimami atviru arba slaptu balsavimu. Tarybos posėdžiai gali vykti ir nuotoliniu būdu. Pirmąjį naujos kadencijos posėdį šaukia Gimnazijos direktorius. Gimnazijos direktorius Tarybos posėdžiuose gali dalyvauti kviestinio nario teisėmis.

38. Gimnazijos tarybai vadovauja pirmininkas, išrinktas atviru balsavimu balsų dauguma pirmame Tarybos posėdyje, jam nesant, posėdžiui vadovauja Tarybos pirmininko pavaduotojas, kuris irgi renkamas pirmo posėdžio metu.

39. Gimnazijos taryba:

39.1. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;

39.2. derina Gimnazijos strateginį planą, metinį veiklos planą ir ugdymo planą, Nuostatus, Darbo tvarkos taisykles, kitus Gimnazijos veiklą reglamentuojančius dokumentus;

39.3. teikia siūlymus Gimnazijos direktoriui dėl Nuostatų pakeitimo ar papildymo, Gimnazijos vidaus struktūros tobulinimo;

39.4. teikia Gimnazijos direktoriui siūlymus dėl materialinio aprūpinimo, lėšų panaudojimo;

39.5. kiekvienais metais vertina Gimnazijos direktoriaus metinės veiklos ataskaitą ir teikia savo sprendimą dėl ataskaitos Gimnazijos Savivaldybės merui;

39.6. svarsto Tarybos, metodinės grupės, mokinių ir tėvų (globėjų, rūpintojų) savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;

39.7. teikia siūlymus dėl Gimnazijos darbo tobulinimo, saugių ugdymo(-si) ir darbo sąlygų sudarymo, talkina formuojant Gimnazijos materialinius, finansinius ir intelektinius išteklius;

39.8. pasirenka Gimnazijos veiklos įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

39.9. svarsto Gimnazijos direktoriaus teikiamus klausimus.

40. Tarybos nutarimai yra teisėti, jei jie neprieštarauja teisės aktams.

41. Mokytojų taryba – nuolat veikianti Gimnazijos savivaldos institucija mokytojų ir švietimo pagalbos specialistų profesiniams ir bendriesiems ugdymo klausimams spręsti.

42. Mokytojų tarybą sudaro 9, išrinkti atviru balsavimu mokytojų ir švietimo pagalbą teikiančių specialistų susirinkimo metu. Mokytojų taryba sudaroma 3 metų laikotarpiui. Mokytojų tarybos narių kadencijų skaičius neribojamas.

43. Mokytojų tarybai vadovauja pirmininkas, išrinktas atviru balsavimu pirmame naujos Mokytojų tarybos posėdyje.

44. Pasibaigus Mokytojų tarybos kadencijai ir nutrūkus Mokytojų tarybos nario įgaliojimams pirma laiko, Gimnazijos vadovas organizuoja rinkimus Nuostatuose nustatyta tvarka likusiam Mokytojų tarybos kadencijos laikotarpiui.

45. Mokytojų tarybos pirmininkas ir narys prieš terminą netenka savo įgaliojimų, kai jis atsistatydina arba kai jis savo elgesiu pažeidžia švietimo, mokslo ir sporto ministro patvirtinto Pedagogų etikos kodekso reikalavimus. Nutrūkus Mokytojų tarybos pirmininko įgaliojimams pirma laiko, naujas pirmininkas renkamas bendra tvarka likusiam Mokytojų tarybos kadencijos laikotarpiui.

46. Mokytojų tarybos posėdžius šaukia Mokytojų tarybos pirmininkas. Jis apie posėdžio laiką ir svarstyti parengtus klausimus informuoja narius ne vėliau kaip prieš 5 darbo dienas iki posėdžio pradžios. Pagal poreikį į posėdžius gali būti kviečiami kitų savivaldos institucijų atstovai, rėmėjai, socialiniai partneriai ar kiti tiesiogiai ugdymo procese dalyvaujantys asmenys.

47. Mokytojų tarybos posėdžiai organizuojami ne rečiau kaip kartą per pusmetį. Posėdis yra teisėtas, jei jame dalyvauja ne mažiau kaip du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma. Jeigu balsai pasiskirsto po lygiai, lemia Mokytojų tarybos pirmininko balsas. Jeigu Mokytojų tarybos pirmininkas posėdyje nedalyvauja, o balsai pasiskirsto po lygiai, laikoma, kad nutarimas nepriimtas. Nutarimai yra teisėti, jei neprieštarauja teisės aktams.

48. Mokytojų tarybos pirmininkas vieną kartą per metus susirinkime pristato veiklos rezultatus jį rinkusiems Mokytojų tarybos nariams.

49. Mokytojų taryba svarsto ir priima nutarimus teisės aktų nustatytais, direktoriaus, jo pavaduotojų teikiamais klausimais.

50. Mokinių savivalda – nuolat veikianti Gimnazijos mokinių institucija. Jos nuostatus tvirtina Gimnazijos direktorius. Mokinių savivaldą sudaro Klasių seniūnų taryba, Prezidentūra ir prezidentas. Klasių seniūnų taryboje yra deleguoti klasių atstovai. Klasių seniūnų tarybos narių skaičius priklauso nuo I–IV klasių komplektų skaičiaus. Prezidentą renka visi mokiniai. Prezidentūrą sudaro 6 nariai ir jiems vadovaujantis mokinių prezidentas. Kandidatai į Prezidentūrą renkami mišriuoju būdu, du Prezidentūros narius pasirenka prezidentas iš savo rinkiminės komandos, likusius – Klasės seniūnų taryba. Mokinių savivalda bendru sutarimu: dalyvauja Gimnazijos valdyme, inicijuoja dialogą ir darbą komandoje, svarsto moksleivių teisių Gimnazijoje ir už Gimnazijos gynimo klausimus, deleguoja moksleivius į Gimnazijos tarybą, svarsto Gimnazijos veiklą reglamentuojančių dokumentų, mokymo planų, programų projektus ir teikia siūlymus dėl jų įgyvendinimo, rengia siūlymus ugdymo procesui tobulinti.

51. Klasių tėvų (globėjų, rūpintojų) savivaldos institucija – Klasių tėvų komitetai. Klasės tėvų komitetą sudaro 3 nariai, išrinkti mokslo metų pradžioje klasės tėvų ar kitų teisėtų mokinio atstovų susirinkimo dauguma atviru balsavimu. Klasės tėvų komiteto nariai renka pirmininką, kuris šaukia posėdžius ir apie jų laiką, svarstyti parengtus klausimus informuoja narius ne vėliau kaip 3 dienos iki posėdžio pradžios. Klasės tėvų komitetas mokslo metų pabaigoje atsiskaito juos rinkusiam klasės tėvų ar kitų teisėtų mokinio atstovų susirinkimui.

52. Klasės tėvų komitetas:

52.1. aptaria su klasės vadovu klasės mokinių lankomumo, elgesio ir pažangumo, saugumo, maitinimo, informacijos gavimo apie juos klausimus;

padeda organizuoti klasės renginius, išvykas, kurti edukacinę aplinką, vykdyti profesinį orientavimą;

52.2. inicijuoja paramos gimnazijai teikimą;

52.3. teikia siūlymus Tėvų tarybai ir direktoriui.

53. Tėvų taryba – mokyklos savivaldos institucija, susidedanti iš rinkimais išrinktų tėvų (globėjų, rūpintojų), atstovaujanti tėvų (globėjų, rūpintojų) interesams ir sprendžianti tėvams (globėjams, rūpintojams) aktualias problemas. Tėvų tarybą sudaro Klasių tėvų komitetų pirmininkai. Ji renkama vieneriems metams. Susirinkimai organizuojami ne rečiau kaip du kartus per mokslo metus. Tarybos nariai atviru balsavimu renka pirmininką ir sekretorių. Posėdžius šaukia Tėvų tarybos pirmininkas. Apie posėdžio laiką ir svarstyti parengtus klausimus Tėvų tarybos pirmininkas informuoja narius ne vėliau kaip 3 dienos iki posėdžio pradžios. Tėvų tarybos nario įgaliojimai nutrūksta, kai pasibaigia įgaliojimo laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su Tėvų tarybos nario pareigomis.

54. Tėvų taryba:

54.1. teikia siūlymus ugdymo proceso organizavimo ir kitais ugdymo kokybės gerinimo klausimais;

54.2. analizuoja gimnazijos lėšų panaudojimo tikslingumą;

54.3. nagrinėja tėvų ar kitų teisėtų mokinio atstovų prašymus, skundus ir teikia siūlymus, sprendžiant iškilusias problemas;

54.4. dalyvauja tėvų ar kitų teisėtų mokinio atstovų diskusijose, gimnazijos renginiuose;

54.5. svarsto gimnazijos direktoriaus ar direktoriaus pavaduotojų teikiamus klausimus.

55. Mokinių ugdymo(-si) organizavimo, elgesio, lankomumo, saugumo užtikrinimo ir kitais mokiniams ir jų tėvams (globėjams, rūpintojams) aktualiais klausimais Gimnazijos direktorius gali organizuoti klasių mokinių ir jų tėvų (globėjų, rūpintojų) savivaldos institucijų vadovų pasitarimus.

56. Profesinės sąjungos veiklą nustato Lietuvos Respublikos profesinių sąjungų įstatymas.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

57. Darbuotojai į darbą Gimnazijoje priimami ir atleidžiami iš jo vadovaujantis Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos Vyriausybės nutarimais ir kitais teisės aktais, reglamentuojančiais darbo santykius.

58. Darbuotojų darbo užmokestis skaičiuojamas vadovaujantis Lietuvos Respublikos darbo kodeksu, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu, Lietuvos Respublikos Vyriausybės nutarimais, švietimo, mokslo ir sporto ministro įsakymais, kitais teisės aktais.

59. Gimnazijos direktorius ir pavaduotojai ugdymui kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

60. Gimnazijos pedagogai ir kiti ugdymo procese dalyvaujantys asmenys atestuojasi ir tobulina kvalifikaciją Lietuvos Respublikos įstatymų, Lietuvos Respublikos Vyriausybės nutarimų, švietimo, mokslo ir sporto ministro nustatyta tvarka.

**VII SKYRIUS**

**GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR MOKYKLOS VEIKLOS PRIEŽIŪRA**

61. Gimnazija patikėjimo teise valdo Savivaldybės perduotą turtą, naudoja ir disponuoja juo įstatymų nustatyta tvarka.

62. Gimnazijos lėšų šaltiniai:

62.1. valstybės ir Savivaldybės biudžetų lėšos;

62.2. Savivaldybės biudžeto lėšos, skirtos Gimnazijos komunaliniams patarnavimams, aptarnaujančio personalo atlyginimui ir socialinio draudimo įmokoms, kvalifikacijai ir komandiruotėms, pirmosios medicininės pagalbos priemonėms, darbuotojų sveikatos medicininiam patikrinimui, Gimnazijos priešgaisrinei apsaugai, inventoriui įsigyti;

62.3. pajamos už teikiamas paslaugas;

62.4. kitos teisėtu būdu įgytos lėšos;

62.5. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus.

63. Gimnazijos lėšos naudojamos teisės aktų nustatyta tvarka.

64. Gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

65. Gimnazijos finansinės veiklos kontrolę atlieka Savivaldybės kontrolės ir audito tarnyba bei kitos valstybės įgaliotos institucijos Lietuvos Respublikos įstatymų nustatyta tvarka.

66. Gimnazijos veiklos priežiūrą atlieka Savivaldybės administracija, prireikus pasitelkiami išoriniai vertintojai.

**VIII SKYRIUS**

**BAIGIAMOSIOS NUOSTATOS**

67. Gimnazija turi interneto svetainę, atitinkančią teisės aktų nustatytus reikalavimus.

68. Pranešimai, kuriuos pagal šiuos Nuostatus ar Lietuvos Respublikos teisės aktus reikia skelbti viešai, skelbiami Gimnazijos interneto svetainėje, Savivaldybės interneto svetainėje, Gimnazijos skelbimų lentose.

69. Pranešimai apie Gimnazijos likvidavimą, reorganizavimą ar vidaus struktūros pertvarką ar pertvarkymą bei kitais Lietuvos Respublikos biudžetinių įstaigų ir kituose įstatymuose numatytais atvejais įstatymų nustatyta tvarka ir terminais skelbiami viešai spaudoje ir (arba) pranešama visiems įstatymų numatytiems asmenims pasirašytinai ir (arba) registruotu laišku. Pranešimuose nurodoma visa informacija, kurią pateikti reikalauja Lietuvos Respublikos civilinis kodeksas ir Lietuvos Respublikos biudžetinių įstaigų įstatymas.

70. Nuostatams, jų pakeitimams, papildymams pritaria Gimnazijos taryba, tvirtina savininko teises ir pareigas įgyvendinanti institucija.

71. Gimnazijos nuostatai keičiami ir papildomi Savivaldybės mero, Gimnazijos direktoriaus ar Gimnazijos tarybos iniciatyva.

72. Gimnazija registruojama teisės aktų nustatyta tvarka.

73. Gimnazija reorganizuojama, likviduojama ar pertvarkoma teisės aktų nustatyta tvarka.

74. Pasikeitus teisės aktams, reglamentuojantiems šiuose Nuostatuose išdėstytus klausimus, prieštaravimai sprendžiami taikant teisės aktų nuostatas.

75. Savivaldybės taryba vykdo teisės aktuose gimnazijos savininkui paskirtas funkcijas. Jei Lietuvos Respublikos teisės aktai ar Savivaldybės tarybos priimti teisės aktai nustato, kad atskiras Savivaldybės tarybos kompetencijos funkcijas gali vykdyti Savivaldybės meras ar Savivaldybės administracijos direktorius, šias funkcijas vykdo Savivaldybės meras ar Savivaldybės administracijos direktorius be atskiro šių Nuostatų pakeitimo.

\_\_\_\_\_\_\_\_\_\_\_\_\_\_\_\_\_\_\_\_\_\_

**ŠVIETIMO IR SPORTO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL Plungės „Saulės“ gimnazijos NUOSTATŲ PATVIRTINIMO“** |
| 2024 m. lapkričio 5 d.  Plungė |

**1. Parengto sprendimo projekto tikslai, uždaviniai.**

Patvirtinti dėl pasikeitusio teisinio reglamentavimo naujos redakcijos Plungės „Saulės“ gimnazijos nuostatus.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Sprendimo projektas parengtas vadovaujantis Lietuvos Respublikos Biudžetinių įstaigų įstatymo 5 straipsnio 2 dalimi, 3 dalies 1 punktu, reglamentuojančiais, kad iš savivaldybės biudžeto išlaikomos biudžetinės įstaigos savininko teises ir pareigas įgyvendina savivaldybės taryba, kuri tvirtina biudžetinės įstaigos nuostatus ir jų pakeitimus. Projektas rengtas ir vadovaujantis Lietuvos Respublikos Švietimo įstatymo 43 straipsnio 4 dalimi, kurioje nustatyta, kad savivaldybės mokyklos nuostatai rengiami, atsižvelgiant į švietimo ir mokslo ministro patvirtintas nuostatas, įstatus ar statutų įforminimo reikalavimus.

Pripažinti netekusiu galios Plungės rajono savivaldybės tarybos 2020 m. spalio 29 d. sprendimą Nr. T1-222 „Dėl Plungės „Saulės“ gimnazijos nuostatų patvirtinimo“ nuo naujų Nuostatų įregistravimo Juridinių asmenų registre dienos.

**3. Kodėl būtina priimti sprendimą, kokių pozityvių rezultatų laukiama.**

Nuostatai tvirtinami nauja redakcija, atsižvelgiant į naujos redakcijos teisės aktus. Keitėsi Švietimo įstatymo 59 straipsnis, reglamentuojantis švietimo įstaigos vadovo skyrimą, funkcijas, vertinimą ir atleidimą, Biudžetinių įstaigų įstatymas. Nuo 2024 m. rugsėjo 1 d. įsigaliojo Švietimo įstatymo (60 straipsnio 6 dalis) nuostatos, stiprinančios švietimo įstaigų savivaldos institucijas – apibrėžtos, patikslintos Mokinių tarybos, Mokytojų tarybos ir Tėvų tarybos sąvokos.

**4. Lėšų poreikis ir finansavimo šaltiniai.**

Sprendimo projekto įgyvendinimui lėšos reikalingos sumokėti mokesčiui už naujos redakcijos Nuostatų įregistravimą Juridinių asmenų registrų centre. Lėšų šaltinis – Savivaldybės biudžeto lėšos (iš skirtų asignavimų Plungės „Saulės“ gimnazijai).

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Nėra.

**7. Sprendimo projekto antikorupcinis vertinimas.**

Korupcijos pasireiškimo tikimybės nėra. Teisės aktas nors ir norminio pobūdžio, tačiau jis nepatenka į vertintinų teisės aktų sąrašą, numatytą Lietuvos Respublikos Korupcijos prevencijos įstatymo 8 straipsnio 1 dalyje, dėl šios priežasties antikorupcinis vertinimas nėra atliekamas.

**8. Nurodyti, kieno iniciatyva sprendimo projektas yra parengtas.**

Švietimo ir sporto skyriaus bei Plungės „Saulės“ gimnazijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Plungės „Saulės“ gimnazijai.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* | *Bus reglamentuota ugdymo įstaigos veikla* | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* | *Korupcijai įtakos neturės* | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Švietimo ir sporto skyriaus vyr. specialistė Rasa Vilimienė-Jurkė