**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PRITARIMO JUNGTINĖS VEIKLOS SUTARTIES DĖL SĄLYGŲ VERSLUI GERINIMO BENDRŲ VEIKSMŲ TELŠIŲ REGIONO FUNKCINĖJE ZONOJE PASIRAŠYMUI**

2024 m. lapkričio 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 34 punktu, Tvarios miesto plėtros strategijų ir funkcinių zonų strategijų rengimo ir įgyvendinimo stebėsenos tvarkos aprašo, patvirtintino Lietuvos Respublikos vidaus reikalų ministro 2023 m. sausio 19 d. įsakymu Nr. 1V-30 „Dėl Tvarios miesto plėtros strategijų ir funkcinių zonų strategijų rengimo ir įgyvendinimo stebėsenos tvarkos aprašo patvirtinimo“, 48.2 papunkčiu, Plungės rajono savivaldybės taryba n u s p r e n d ž i a:

1. Pritarti jungtinės veiklos sutarties dėl sąlygų verslui gerinimo bendrų veiksmų Telšių regiono funkcinėje zonoje pasirašymui (pridedama).
2. Įgalioti Plungės rajono savivaldybės merą Audrių Klišonį, o jo nesant – Plungės rajono savivaldybės vicemerą Žydrūną Purauskį, pasirašyti sprendimo 1 punkte nurodytą jungtinės veiklos sutartį.

Savivaldybės meras

SUDERINTA:

Tarybos narys Algirdas Pečiulis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus patarėja Donata Norvaišienė

Finansų ir biudžeto skyriaus vedėja Daiva Mažeikienė

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Strateginio planavimo ir investicijų skyriaus vedėja Žaneta Vaitkuvienė

**STRATEGINIO PLANAVIMO IR INVESTICIJŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PRITARIMO JUNGTINĖS VEIKLOS SUTARTIES DĖL SĄLYGŲ VERSLUI GERINIMO BENDRŲ VEIKSMŲ TELŠIŲ REGIONO FUNKCINĖJE ZONOJE PASIRAŠYMUI“** |

2024 m. lapkričio 4 d.

Plungė

**1. Parengto sprendimo projekto tikslai, uždaviniai.** Regionų funkcinėse zonose numatytiems veiksmams įgyvendinti yra skirtos 2021–2027 m. ES fondų investicijos, kurioms 2022–2030 metų regionų plėtros programoje nustatyta išankstinė sąlyga – patvirtinta funkcinės zonos strategija (toliau – Funkcinės zonos strategija).

Plungės rajono savivaldybės taryba 2024 m. gegužės 30 d. sprendimu Nr. T1-144 „Dėl 2024-2029 m. Telšių regiono funkcinės zonos strategijos patvirtinimo“ patvirtino Funkcinės zonos strategiją.

Savivaldybės tarybos sprendimo tikslas – sudaryti sąlygas įgyvendinti Funkcinės zonos strategijoje numatytą veiksmą 1.2.1 „Jungtinės veiklos sutarties dėl sąlygų verslui gerinimo bendrų veiksmų Telšių regiono funkcinėje zonoje sudarymas“.

Planuojamo veiksmo aprašymas – Jungtinės veiklos sutarties patvirtinimas Telšių regiono savivaldybių tarybose, kurioje bus susitarta dėl:

- verslo skatinimo skaitmeninio įrankio, užtikrinančio bendrą rinkodarą, leidžiančio tinkamai pristatyti verslo plėtrai skirtas naujas erdves ir investicijoms skirtus sklypus, populiarinimas ir palaikymas;

- sukurtų verslo skatinimo produktų viešinimo ir populiarinimo veiklų, būtinų tyrimų, rinkos analizės ir potencialių investuotojų identifikavimo; investicijų pritraukimo kampanijos ir reklamos; investicijų pritraukimo renginių; teisinės aplinkos gerinimo (teisės aktų supaprastinimo), užtikrinant palankią teisinę aplinką investicijoms; bendradarbiavimo su investicijų fondais ir verslo asociacijomis ir pan.

Už bendrą veiklos valdymą, organizavimą, koordinavimą atsakinga Rietavo savivaldybė.

Visoms regiono savivaldybėms numatomos ir apibrėžiamos konkrečios atsakomybės ir įsipareigojimai įgyvendinant komunikacijos ir analizės veiklas, susijusias su unikalių regiono paslaugų verslui produktų, tokių kaip investicijoms parengtų sklypų bei bendradarbystės erdvių palaikymas ir bendra rinkodara, leidžiančių atskleisti regiono investicinį potencialą. Visos regiono savivaldybės užtikrins veiklų įgyvendinimą ir sklaidą naudodamosis savo infrastruktūra ir žmogiškaisiais ištekliais, į jų vykdymą įtraukiant verslo, verslo informacijos, turizmo ir verslo informacijos centrus, verslo ir menų inkubatorius.

Įgyvendinimo vieta – Telšių regionas.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sprendimo projektu nebus keičiamas įstatymo nuostatomis įtvirtintas teisinis reguliavimas.

**3. Kodėl būtina priimti sprendimą, kokių pozityvių rezultatų laukiama.** Priimtas Savivaldybės tarybos sprendimas sudarys būtinas teisines prielaidas įgyvendinti Telšių regiono funkcinės zonos strategijoje numatytus projektus.

**4. Lėšų poreikis ir finansavimo šaltiniai.** Funkcinės zonos strategijos veiksmui 1.2.1 „Jungtinės veiklos sutarties dėl sąlygų verslui gerinimo bendrų veiksmų Telšių regiono funkcinėje zonoje sudarymas“ įgyvendinti finansavimas nenumatomas.

Bendra visų Telšių regiono funkcinės zonos strategijoje numatytų įgyvendinti projektų vertė – 35 550 303,82 Eur, iš jų:

* ES struktūrinės paramos lėšos – 30 217 757,27 Eur;
* regiono savivaldybių biudžetų lėšos – 5 332 546,55 Eur.

Bendra Telšių regiono funkcinės zonos strategijoje numatytų Plungės rajono savivaldybės projektų vertė – 14 526 705,88 Eur, iš jų:

* ES struktūrinės paramos lėšos – 12 347 700,00 Eur;
* Plungės rajono savivaldybės biudžeto lėšos – 2 179 005,88 Eur.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Korupcijos pasireiškimo galimybių nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Telšių regiono plėtros tarybos ir Plungės rajono savivaldybės administracijos iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Telšių regiono plėtros tarybai ir Strateginio planavimo ir investicijų skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Sudaromos sąlygos rajono ekonominių ir investicinių sąlygų gerinimui* | *Nenumatomas* |
| *Finansams* | *Pritraukiamos investicijos į rajoną* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Didinamas rajono patrauklumas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Sudaromos sąlygos regiono ekonominei plėtrai* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų skyriaus vedėja Žaneta Vaitkuvienė